张耒
刘伯寿秘校
将军卷金甲，独卧嵩山阿。
千金买蛾眉，昼夜饮且歌。
时平武库锁，赂买戎狄和。
不复用英雄，惜哉双鬓皤。
延我寒夜欢，清尊不辞多。
壮气老未已，醉来须屡摩。
充国年七十，立功未蹉跎。
我欲劝公起，拂尘挥旧戈。
公言一世中，欢乐能几何。
安用身外名，功高竟消磨。
家住太室阳，开门对嵯峨。
嘉肴荐尊俎，有酒如江河。
度曲得新声，词成自吟哦。
乐此常不足，尚安知其它。
我愕不知答，高贤固殊科。
马援喜功名，旅死遭讥诃。
陶潜虽放情，但为硕人过。
公于二者间，安处行逶迤。
寒厅有修竹，野泉涨微波。
不厌徒驭勤，高车幸来过。